Tiener verdrink tydens skooluitstappieFoto bloot ter illustrasie. (Foto: David Di Veroli/Unsplash) Die liggaam van ’n 16-jarige leerder is Vrydag by St. Lucia, KwaZulu-Natal, uit die water gehaal nadat hy die vorige dag tydens ’n skooluitstappie in die see verdwyn het. Craig Lambinon, woordvoerder van die Nasionale Seereddingsinstituut (NSRI), sê NSRI-lede sowel as veldwagters van die iSimangaliso-vleilandpark is Donderdag omstreeks 15:00 na die kus by St. Lucia ontbied nadat ’n leerling tydens ’n skooluitstappie onder die water verdwyn het. “Die leerder is vermoedelik deur die seestrome meegesleur voordat hy onder die water verdwyn het,” bevestig Lambinon. Die onderwysers het die reddingspan ontbied. “Ondanks die uitgebreide soektog na die tiener was die reddingspoging onsuksesvol.” Die polisie se soek-en-reddingspan is ook na die toneel ontbied. Die iSimangaliso-vleilandpark se veldwagters het Vrydagoggend die liggaam van die tiener by die First Rocks-gebied in St. Lucia gekry. “ŉ NSRI-swemmer het die liggaam uit die water gehaal.” Die tiener se liggaam is vir ŉ nadoodse ondersoek gestuur en die polisie het ŉ geregtelike doodsondersoek van stapel gestuur.